Papersnake/gushiwen huggingface dataset:
题海陵开元寺栖云庵
贺铸（宋代）

道人犹浮云，发彼王屋岑。
朝见肤寸合，暮为四海霖。
造物一戏耳，浮云本无心。
永谢应龙召，深栖双树林。
苍生热恼地，千载仰慈阴。
皎月示弦晦，清风何古今。
谁举甘露颂，轰然海潮音。
支离病居士，和以无弦琴。
励志
郝懿行（清代）

五日不读书，筋力欲衰老。十日不作文，心思已枯槁。

常恐名不不，青青去人早。铅椠无虚陈，经训恣蒐讨。

况偕素心人，疑义相与考。偶然窥新境，郎若睹清昊。

孜孜入编记，日久成初稿。敢云希古人，亦曰敦宿好。
章献明肃皇太后恭谢太庙
佚名（隋代）

苾芬既荐，溥硕咸陈。
礼国乐举，先后有伦。
以奉七室，齐洁惟寅。
皇灵斯享，福祥荐臻。
正月十一四日西湖留别同舍
朱翌（宋代）

背淮辕楚过三吴，铁轴膏轮每疾驱。
千里未能归北客，一觞来此别西湖。
门门灯火动今夜，步步溪山迎故吾。
明日归潮君看取，浪花堆里啸樯乌。
魏鼓吹曲十二曲 其六 定武功
佚名（魏晋）

定武功。济黄河。河水汤汤。旦暮有横流波。袁氏欲衰。兄弟寻干戈。

决漳水。水流滂沱。嗟城中如流鱼。谁能复顾室家。

计穷虑尽求来连和。和不时心中忧戚。贼众内溃。君臣奔北。

拔邺城奄有魏国。王业艰难。览观古今。可为长叹。
题长乐驿壁
佚名（唐代）

三十骅骝一烘尘，来时不锁杏园春。

杨花满地如飞雪，应有偷游曲水人。
作诗
刘叉（唐代）

作诗无知音，作不如不作。未逢赓载人，此道终寂寞。

有虞今已殁，来者谁为托。朗咏豁心胸，笔与泪俱落。
何易于挽舟
孙樵（唐代）

何易于尝为益昌令，县距刺史治所四十里，城嘉陵江南。刺史崔朴尝乘春自上游，多从宾客歌酒。泛舟东下，直出益昌旁。至则索民挽舟。易于即自腰笏，引舟上下。刺史惊问状，易于曰：“方春，百姓不耕即蚕，隙不可夺。易于为属令，当其无事，可以充役。”刺史与宾客跳出舟，偕骑还去。
小饮
袁说友（宋代）

残蝉古路无人迹，瑟瑟西风已三日。
杜门却扫处一室，颠倒笔砚理书帙。
平生但恐辜吟笔，薄宦云浮奚固必。
客来相与入诗律，一叶庭柯恍如失。
偈五首
释子淳（宋代）

亭亭日午犹亏半，寂寂三更尚未圆。
六户不曾知暖意，往业常在三更前。
朝中措（失题）
李流谦（宋代）

相思两地费三年。明月几回圆。鸥鸟不知许事，清江仍绕青山。

尊前歌板，未终金缕，已到阳关。趁取腊前归去，梅花不奈春寒。
赋康平老铜雀砚
陈与义（宋代）

邺城台殿已荒凉，依旧山河满夕阳。
瓦砾却鑱今日砚，似教人世写兴亡。
冬日寄蔡先辈校书京
顾非熊（唐代）

弱冠下茅岭，中年道不行。旧交因贵绝，新月对愁生。

旅思风飘叶，归心雁过城。惟君知我苦，何异爨桐鸣。
见鹦鹉有赤色者遂赋
黄鲁曾（明代）

珍翮丹砂耀，瑰颠赤玉辉。
如能解羁绁，还并日乌飞。
礼烈亲王克勒马歌 其二
吴嵩梁（清代）

烈王勋德史有传，天马今从画中见。百战归来汗血流，论功马亦当封侯。

王师破阵如破竹，王来骑马如骑龙。四蹄雷电双耳风，但闻战鼓先腾空。

跨山蓦涧若平地，岂知身在重围中。箭伤刀斫不能死，得意腾骧日千里。

王归天上马人间，矫首苍云泪如水。功成身殒为酬恩，刻石昭陵未足论。

辽海年年千骑出，王孙犹问旧龙孙。
余君房招同刘子玄胡孟韬盛太父李季宣夜集言别
胡应麟（明代）

携取灵光下玉墀，敝裘无赖出关时。那堪水部梅花燕，却订王关桂树期。

青琐佩环红日近，翠微车马白云迟。惟应入梦君房笔，永夜同过越水湄。
病著
陆游（宋代）

病著今年剧，衰来次第新。
茅茨安久处，刍豢罢前陈。
零落闲边句，逍遥事外身。
村东褚草蕈，一笑得常珍。
送方蓼洲旰江访上人不遇归上饶
胡长孺（元代）

昨夜秋风颠彻晓，沙洲萧瑟鸣枯蓼。羁人荒馆夜初长，泼天月枯当楼皎。

老夫思归又怀禄，去住似被饥寒绕。羡君一语不相投，掉臂长涂疾于鸟。

相知贫士老当遂，医识死人危不夭。伯牙子期行可遇，扬子侯芭事更杳。
酬谢司直晦斋寄宋湖州见柬 其二
释居简（宋代）

清苕春事早，三月已无花。岁涝塍犹缺，田低水再车。

远怀难尽寄，近况却全佳。也似云台吏，生涯未有涯。
寄子老 其一
王庭圭（宋代）

半程蹉过夜郎溪，不到昌溪问路岐。空使辰州亭下客，隔江招手立多时。
元日
王安石（宋代）

爆竹声中一岁除，春风送暖入屠苏。
千门万户曈曈日，总把新桃换旧符。
辞坟
司马光（宋代）

十年一展墓，旬浃复东旋。岂负襁褓爱，横遭章绶缠。

更来知几日，遗恨恐终天。恸哭出松径，悲风为飒然。
善权寺相传为祝英台旧宅，寺后一台，云其读
陈维崧（清代）

傍东风，寻旧事，愁脸满红筯。
任是年深，也有系人处。
可怜黄土苔封，绿罗裙坏，只一缕春魂抛与。
为他虑，还虑化蝶归来，应同鹤能语。
赢得无聊，呆把断垣觑。
那堪古寺莺啼，乱山花落，惆怅煞台空人去。
皇帝閤端午帖子 其一
胡宿（宋代）

南极注生气，音官协夏钧。良辰五日永，景福四时新。
句
鲁少师（宋代）

百雉城头难却月，五云峰顶欲乘风。
东峰亭各赋一物得林中翠
高傪（唐代）

杳霭无定状，霏微常满林。清风光不散，过雨色偏深。

幽意赏难尽，终朝再招寻。
次韵病起
李之仪（宋代）

天时人事不相寻，遽食蒸豚废古吟。谁感亲颜前约短，常知圣日后缘深。

风云亹亹天边路，霜露愔愔壁上琴。我亦临风频拭目，看悬金印到山林。
次韵韩文若展江五咏 其四
苏过（宋代）

欲追急景去如飞，剩赋新诗酒百卮。倒载接䍦扶酩酊，恰如山简醉归时。
书院杂咏 蓼花
王十朋（宋代）

秋色在何许，蓼花含浅红。客情禁不得，归兴逐西风。
问牛轩，为海昌北寺讷无言书记赋
张昱（元代）

犀牛不逐扇俱破，奈有人来问此轩。资福无端添注脚，石霜何此未忘言？

大千无迹身俱化，一点通明角尚存。拈起家风随手应，莫言无可付儿孙。
仆久客钱塘有吹笛月下者同旅闻之凄然皆有归
李远（唐代）

柯亭之椽不复得，蕲州黄竹今尚存。
苍崖翠壁产修干，千顷萧索烟云昏。
羌人眼力发天巧，长笛裁成凤膺饱。
老龙馀响出空星，欲喷炎天作秋晓。
西湖夜寂凉风生，山头一钩新月明。
商声恓悲羽声壮，行子忽忽难为情。
时无绿珠清音激皓齿，野王临风三弄亦已矣。
唯有愁端无古今，举刀不断东流水。
深闺兰灯照空床，笛声不如离恨长。
曲终人散一惆怅，回首江山非故乡。
万事浮云过寥廓，且醉杯中琥珀薄。
君不见玉管横吹黄鹤楼，江城五月梅花落。
韶美归舟过夔留半月语离作恶诗二章以送 其一
王十朋（宋代）

五载三诗送我归，古夔今作送君诗。相如游处符分竹，诸葛阵旁舟解维。

秉烛莫辞频把酒，挥毫未免各忧时。可怜滟滪双蓬鬓，会合无多又别离。
天童德大师火后妆五百罗汉画五十三参建净发
释绍昙（宋代）

剃得头光快活生，万松影里唱歌行。
脚头脚底通霄路，平处孤危险处平。
月华清 其二 题成兰生太守西湖镜影图照
周之琦（清代）

空翠分烟，秋痕蘸水，芦湾篷背低亚。照影盟心，恰好镜澜堪借。

向回汀、蓦地寻来，倚柔舻、消然歌罢。吟社。唤香山玉局，紫鸾飞下。

我亦幽怀暗写。听灵苑清钟，旧欢都谢。修竹祠荒，争得澹妆人迓。

待安排、画鹢闲身，尽消领、冷鸥情话。休暇。奈文书遮眼，漏沈遥夜。
同彦范谒仲巽饮之甚乐仲巽且有北归之期情见
郑獬（宋代）

明珠堆满赤金盘，未买花前笑倚栏。
特地寻春难约伴，等閒携酒却成欢。
人生试把从头算，世事何烦著眼看。
莫怪夜深犹换烛，它时相望在长安。
次韵蔡瞻明木犀八绝句 其八
洪适（宋代）

黄绢家声映古今，随和发彩惊词林。高楼宴坐清商晚，独向此花垂意深。
赠棲贤僧二首
王洋（宋代）

锦心绣口绝铅华，白毡铜瓶古梵家。
宴坐无人问消息，有时敲板唤玄沙。
依韵答永叔洗儿歌
梅尧臣（宋代）

夜梦有人衣帔蜺，水边授我黄龟儿。
仰看星宿正离离，玉魁东指生斗威。
明朝我妇忽在蓐，乃生男子实秀眉。
自磨丹砂调白蜜，辟恶辟邪无宝犀。
我惭暮年又举息，不可不令朋友知。
开封大尹怜最厚，持酒作歌来庆之。
画盆香水洗且喜，老驹未必能千里。
卢仝一生常困穷，亦有添丁是其子。
喜雨柬權邑蔡丞
刘宰（宋代）

高槐障午暑，巨竹摇清风。
中郎百世英，一官此从容。
心事付盟百，年光占候蟲。
客来欲有言，一笑抚双松。
曰余不负丞，哦诗有新工。
天意亦怜才，要施及物功。
适此岁荐饥，旱气日蕴隆。
雨应长官祈，犹未周四封。
雁鹜抱文书，朋来立庭中。
公曰旱既甚，此理贵感通。
洁齐走群望，精意格苍穹。
西山殷其雷，万叠聋云峰。
南湖飞霹雳，彷佛追蛟龙。
斯须天壤间，万象俱晦蒙。
飞湍连日夜，一洗旱魃空。
树世走丁壮，欢呼沸儿童。
岁功已權舆，馀间清缿筩。
行歌何所云，丞哉宁负公。
题朱陵洞水帘
李先辅（宋代）

一片挂苍崖，分明不惹埃。蹙成珠颗白，垂下玉绳来。

野燕飞难入，山风卷不开。声声去朝海，无意恋岩隈。
题天彭鲍郎中南楼
赵抃（宋代）

彭门于蜀最无双，人悦南楼重叹降。㶁㶁鸣泉漱金玉，森森佳木拥旌幢。

仙飙出洞清来坐，峦雪排岩冷透窗。太守瞻云日登向，巴江迢递隔吴江。
题画龙首
方回（元代）

挂龙西作但见尾，舜服龙章临斧扆。
昌黎石鼎囷蠢吟，此诗真可泣神鬼。
得非永嘉陈画龙，此纸钱塘叶兰翁。
又二首 其二
刘克庄（宋代）

难与拘儒论，无方即大方。洞然皆我闼，隅竟在何乡。

惠说犹为皆，聃书不可量。莫知崖内外，乌睹道藩傍。

血战蛮争角，狂行士望洋。区区胶小见，肝胆画封疆。
送王亚之
曾几（宋代）

执手河梁有赠言，樯乌端为小留连。
无风浪起勤看客，不尽江来稳放船。
烟雨楼台空梦到，云天鸿雁只书传。
不须更问西归日，定是彤庭射策年。
画荔枝图
李纲（宋代）

南闽荔枝名四方，非因谪官那得尝。丁香为核玉为叶，绛绡为壳冰为瓤。

烱如明珠出老蚌，灿如艳女披红裳。膜凝云母本来薄，液贮甘露初不浆。

剖擎颇讶水晶滑，咀嚼但觉琼瑶香。贡馀虽幸得一饱，无那品目多难详。

丹青巧为拂绢素，数种磊落皆其良。牛心最大蚶壳褊，虎皮斑駮龙牙长。

火山早依炎气熟，中元晚待秋风凉。

色奇更变江家绿，味旨尤称十八娘。

葡萄结实极繁盛，硫黄著子何芬芳。若将牡丹与比并，好把陈紫同姚黄。

虽云香味不可画，悦目自足垂虚堂。饫餐更得画归去，须信远谪元非狂。
郢州守风二首 其二
陈造（宋代）

瓮盎轰豗恣击撞，佩环时亦奏铿锵。风涛欲静犹须怒，一付天吴自抑扬。
游鸿福寺和关子东
王铚（宋代）

刘家古寺城南曲，选得僧坊共醉吟。
野草幽花閒自媚，黄蜂白蝶静相寻。
半檐落日留难住，满地东风扫不禁。
漫道青春一分在，池边绿树已成阴。
元日到湖上
卫泾（宋代）

勋业须年少，栖迟只自怜。
若为车阨首，未主式翼垂天。
拭目看车历，伤心惜去年。
湖山一舒啸，春信满梅边。
携酒访奇父小酌竹斋以诗来谢次其韵
胡寅（宋代）

优游林麓避尘沙，杖策巾横一幅纱。
却老自烧金鼎药，醒心时进玉川茶。
钩窗爱日频迁坐，荫竹流泉屡满漥。
常记此欢同醉处，歈歌折柳舞传巴。
偈颂六十五首
释普济（宋代）

壁观婆罗门，家业大天下。
传远枝派分，寸土不存也。
焚香作忌斋，普请礼三拜。
钓矶怀古十章 其五 庄周
杨杰（宋代）

谩投香饵试纤鳞，楚使徒来濮水滨。莫讶持竿不相顾，顾君还是上钩人。
和双溪五首
曹勋（宋代）

琱章琢句老双溪，秀韵凌虚独擅时。
字似金陵诗似甫，风流词翰两相宜。
挽吴给事芾
孙应时（宋代）

人物中兴后，猗公一世雄。
虹蜺辉霁景，山岳镇颓风。
用舍关轻重，声名擅始终。
堂堂今日尽，海宇尽哀恫。
五月初三日雨寒痰嗽
方回（元代）

门外葵花一丈高，讵期端午更绵袍。
佩符岂有玉刚卯，挑药久无金错刀。
人老形骸宜瘦劣，时危心肺倍焦劳。
柴门尽掩身多病，听雨寒窗首屡搔。
谢德华惠牡丹因招同官会饮
彭汝砺（宋代）

交情淡薄爱天真，亲寄韶容到窭贫。便乞诸公城壁饮，风前同醉一枝春。
挽正字南仲四首
周文璞（宋代）

一自初闻报，哀号向草堂。
相随只儿子，远和有山獐。
土沃幽宫掩，灰凝奠酒香。
孤身挥泣尽，松柏便萎黄。
寄黄济川
吴则礼（宋代）

一片桃花有底急，咬咬已复韵春怀。
痿羸不觉杨花罢，款久忽然蝴蝶来。
如许快人帆腹饱，绝如撩我浪头开。
异时古锦囊中事，回首赤狐安在哉。
送苏参军
戎昱（唐代）

忆昨青襟醉里分，酒醒回首怆离群。舟移极浦城初掩，

山束长江日早曛。客来有恨空思德，别后谁人更议文。

常叹苏生官太屈，应缘才似鲍参军。
六月雨
仇远（元代）

骤雨忽终日，高田知有秋。
斜风驱溽暑，平地作交流。
屋漏忙移坐，泥深懒出游。
美哉今夕睡，凉意已浮浮。
追昔感事八首（出世周手稿，集本不载）
王伯稠（明代）

射虎屠龙意气豪，纵横年少见吾曹。
老来梦断长安事，落日捞虾傍小舠。
个侬
廖莹中（宋代）

恨个侬无赖，卖娇眼、春心偷掷。苍苔花落，先印下一双春迹。花不知名，乔才闻气，似月下箜篌，蒋山倾国。半解罗襟，蕙薰微度，镇宿粉、栖香双蝶。语态眠情，感多情、轻怜细阅。体问望宋墙高，窥韩路隔。

寻寻觅觅。又暮雨凝碧。花径横烟，红扉映月，尽一刻、千金堪值。卸袜熏笼，藏灯衣桁，任裹臂金斜，搔头玉滑。更恨檀郎，恶怜深惜。尽颤袅、周旋倾侧。软玉香钩，怪无端、凤珠微脱。多少怕晓听钟，琼钗暗擘。
奉酬德庄见和
周紫芝（宋代）

横飞衮衮见诸公，着眼何由到此翁。胡粤相忘千里外，金兰投此一言中。

诗缘渐熟情难洗，老色来煎念已空。销尽客愁知底事，爱君回雪与流风。
饯春 其三
刘榛（清代）

春归春径归，归说有馀情。还从清梦底，唤我树头莺。
说无生话
释了惠（宋代）

家有全棚乐，新翻调不同。
分明恨离别，却是喜相逢。
月夜梧桐叶上见寒露
戴察（唐代）

萧疏桐叶上，月白露初团。
滴沥清光满，荧煌素彩寒。
风摇愁玉坠，枝动惜珠干。
气冷疑秋晚，声微觉夜阑。
凝空流欲遍，润物净宜看。
莫厌窥临倦，将晞聚更难。
工部兄新治小阁垒土为火炉戏作劝召客
葛胜仲（宋代）

简许开尊杀青竹，俎有肥羜簋饛粟。招呼未听洗盏声，故复吟哦小诗促。

能使将军赏不贫，请召宗姓仍及身。拥炉便是入窟室，于粲洒扫情无文。

我今愁如居广柳，万斛量之应更有。内典暂辍算海沙，群经尤慵开户牖。

政欲酣畅融心神，村郊鱼鸟皆来亲。不忧坐上无武子，群从一一天麒麟。
题王晋卿画后
苏轼（宋代）

丑石半蹲山下虎，长松倒卧水中龙。
试君眼力看多少，数到云峰第几重。
题勇老退居院
王安石（宋代）

道人投老寄山林，偶坐翛然洗我心。
梦境此身能且在，明年寒食更相寻。
挽张龙山
马廷鸾（宋代）

雄篇烂漫兔园册，挺翮扶摇鹏背风。
揭日科名轻拾紫，粘天名姓捷圈红。
安抚待制侍郎徐公挽词二首 其二
叶适（宋代）

饮冰那得不醒然，北看成南丑又妍。建策须为万世虑，孤忠亦又一身全。

星文忍向生前坠，梦事方从死日传。莫指鸣山归路熟，青林黄叶度年年。
游灵山二首
陈造（宋代）

何年山股创禅房，陵谷迁移不易量。
旧日中流小浮玉，如今欲到只褰裳。
和除字韵问大渊来期
刘克庄（宋代）

故人有约钦迟久，竹榭茅亭自扫除。
宁载鸱夷访杨子，羞蒙狗监荐相如。
极思座上挥长麈，莫赚□□□□车。
□□□□□□□，□□□□更垂鱼。
香山闲咏 其二
姚启圣（清代）

扁舟复渡铁城阴，见说农樵出远岑。圣主已宽边界令，逐臣未远抚绥心。

几年共尔栖荆棘，此日怜余载鹤琴。犹幸斯民还旧业，莫教寇盗再相侵。
妙高台谒苏文忠公遗像 其二
梁以壮（明代）

孤臣无定迹，时在画图中。一乞常州后，三移百粤东。

微风吹玉带，馀韵起蚝桐。似解前生事，禅灯共影红。
郊庙歌辞。祀风师乐章。送神
包佶（唐代）

微穆敷华能应节，飘扬发彩宜行庆。送迎灵驾神心享，

跪拜灵坛礼容盛。气和草木发萌芽，德畅禽鱼遂翔泳。

永望翠盖逐流云，自兹率土调春令。
舟过道场山下将往游舟师告以雪涂不可行而止
周紫芝（宋代）

风蒲饱朝航，霁色急新涨。云山绕平湖，水墨澹屏障。

夷犹柂初回，突兀山入望。何妨倾寸眸，便足了千嶂。

想像钟磬音，隐约霄汉上。我欲一往游，遐瞻兹可畅。

暮雪犹在涂，遗事不得访。人生蜡屐缘，一世能几两。

登山追胜游，脚力须少壮。重来定何时，吾策今可杖。

老愿复尔违，抚事一惆怅。
送职方张员外领荆湖北漕
宋庠（宋代）

粉闼仙郎鬓未秋，懿文精力允佥求。
新荣毫忌祠神馆，更按乔卿露冕州。
楚匦贡茅纷骑置，蜀艘移粟蔽江流。
富人缓役承平士，肯学研桑苦运筹。
枕上口占三首 其二
陆游（宋代）

蹋雨敲门觅季夷，襞笺同和仲高诗。回思五十年前事，恰似今宵梦里时。
酬吴促庶龙图终南山
司马光（宋代）

泰山鲁所瞻，终南乃秦望。
西侵井络阔，北压鹑野旷。
条梅韫名井，金玉富珍藏。
飘风何烈烈，万物尽摇荡。
屹立不倾倚，势与厚坤壮。
有如牧伯贤，斯民蒙保障。
雪霜举世寒，千里独重纩。
病夫伏闾里，非能事微尚。
顾无孤高实，藻饰安可强。
景行虽不忘，讵敢承嘉贶。
姑苏怀古
释义传（宋代）

西南山水佳，清游何款款。
白云无定踪，飞入长洲苑。
空台谁与登，麋鹿去人远。
啼月城头乌，风悲易凄断。
烂开木芙蓉，寒塘弄清浅。
凭虚一徘徊，西飞日何短。
郡圃依绿亭
陈岘（宋代）

修林平沼久荒埃，招领春风一笑回。
扫净莓苔分径岸，剩添桃李结亭台。
时因休吏文书了，忽作閒人杖屡来。
待与邦人同醉乐，一樽何惜少徘徊。
五言画堂良夜履长在节歌管赋诗迾筵命酒十韵成篇
陈叔宝（南北朝）

季冬初阳始，寒气尚萧飒。原叶或委低，岫云时吐欱。

雕树乍疏回，远峰自重沓。云兴四山霾，风动万籁答。

肃肃凝霜下，峨峨层冰合。复殿可以娱，于兹多延纳。

迢迢百尺观，杳杳三休閤。前后训导屏，左右文卫匝。

进退簪缨移，纵横壮思杂。幸矣天地泰，当无范雎拉。
偶作 其一
顾永年（清代）

头童齿豁发星星，一路阳关不忍听。终是余生蒙雨露，几曾天意任雷霆。

桂姜到老犹含辣，蒲柳先秋恐易零。见说邻翁真好学，雪深三尺尚穷经。
神人畅
薛季宣（宋代）

莫莫昊天，莫夥烝民，感兮格兮君之仁。混茫万宇，自都于野，余一人爰主。

于何道兮，畅浃神人。于何道兮，神人我与。荡荡兮帝德，高高兮不极。

吾不知其名兮，命焉弗得。其人则天兮，天乎其仁。

吾不知其际兮，究焉无适。伊神人之交畅兮，其帝之力。
和王校勘中夏东园
晏殊（宋代）

东园何所乐，所乐非尘事。
野竹乱无行，幽花晚多思。
间窥鱼尾赤，暗辨蜂腰细，
树影密遮林，籐梢狂罥袂。
潘蔬足登膳，陶秫径取醉。
幸获我汝交，都忘今昔世。
欢言捧瑶佩，愿以疏麻继。
夜过曾孚先
刘攽（宋代）

索我形骸内，从君里巷居。度阡仍越陌，酌醴更焚鱼。

残雪春泥熟，青灯缺月初。谁能惮乘兴，叹息岁将除。
赋欧阳道士舞仙
邓深（宋代）

博山烟烬夜三更，万籁声沉月一庭。
拂拭琴床弹古调，松梢鹤睡洒然醒。
涵碧亭八咏 其七 夕照鸢飞
程敏政（明代）

斜阳过亭西，纵目随所适。何处一鸢来，飞飞破晴碧。
题吉水县厅前新栽小松
李中（五代）

斸开幽涧藓苔斑，移得孤根植砌前。影小未遮官舍月，翠浓犹砌旧山烟。

群花解笑香宁久，众木虽高节不坚。输我婆娑栏槛内，晚风萧飒学幽泉。
送万大归长沙
王昌龄（唐代）

桂阳秋水长沙县，楚竹离声为君变。

青山隐隐孤舟微，白鹤双飞忽相见。
陪诸友野步
李处权（宋代）

北客身将老，东风又岁华。
山情添气象，水暖莫津涯。
贫觉他乡苦，慵嫌去路斜。
升平吾会见，时事不须嗟。
奉词还家侄驿以诗相迎次韵
周必大（宋代）

圣朝有道合羞贫，清昼那容裹路珍。
金马玉堂辞汉殿，桃花流水访秦人。
敢吟莫莫休休句，且佚胶胶扰扰身。
高会竹林欣有日，剩篘玉友钓溪鳞。
泊长沙楚秀亭
范成大（宋代）

雨从湘西来，波动南楚门。
不知春涨高，但怪江水浑。
舟行风打头，陆行泥没鞍。
且登裴公台，半日心眼宽。
放言
王禹偁（宋代）

谁信人间是与非，进须行道退忘机。
卦逢大壮羝羊困，乡入无何蛱蝶飞。
泽畔衣裳兰作佩，山中生计竹为扉。
饥肠已共夷齐约，一曲高歌去采薇。
史供奉群鹤
梅尧臣（宋代）

出珥银貂侍太清，回看双鹤舞中庭。
翩翩曾是仙人骥，两两尚仪君子形。
静夜欲还缑岭月，终朝思啑太湖萍。
莫将树上鸡相并，会待归飞向杳冥。
偈颂三十六首 其二十七
释如珙（宋代）

大无外，小无内。一即三，三即一。路逢道伴交肩过，一生参学事毕。
颂古一百则
释正觉（宋代）

驴觑井，井觑驴。
智容无外，净涵有余。
肘后谁分印，家中不蓄书。
机丝不挂梭头事，文彩纵横意自殊。
文丞相兵挫循州诗以迓之
李春叟（宋代）

手持兵甲挽天河，铁石心肝尚枕戈。
宾客三千毛遂少，将军百万李陵多。
风波如此子焉往，天道不然人奈何。
岭海书生今已老，天涯无石为君磨。
忆秦娥·箫声咽
李白(存疑)（唐代）

箫声咽，秦娥梦断秦楼月。秦楼月，年年柳色，灞陵伤别。
乐游原上清秋节，咸阳古道音尘绝。音尘绝，西风残照，汉家陵阙。
宫词一百首
岳珂（宋代）

宫帘匝地昼阴移，红拂金壶殿脚随。
玉凤坠钗心暗卜，圣情有喜近臣知。
濠州四望亭閒眺
梅询（宋代）

南北舟行互掷梭，长淮混混接天河。
石梁景绝虹垂渚，桐柏春深雪作波。
四望空明无俗翳，数声欸乃有渔歌。
谁言此地殊幽僻，自我今来风味多。
诵芬
王季珠（清代）

收入图书藏累世，自经劫火杳无踪。仅凭父执传佳话，尚忆先人赐笑容。

船上看山如走马，田间戽水似吟龙。千金一腋珍无价，窃恨为裘未善缝。
晚闻庭树鸦鸣有感
陆游（宋代）

乌鹊栖我庭，将旦辄散去。此岂厌所栖，亦以饮啄故。

一饥能驱厌，扰扰无晨暮。不然亦已矣，岂乐尘土污。

我有茆三间，自少鲜外慕。力耕自足食，鸡豚亦可具。

晚虽误收召，疾走如脱兔。六年枫林下，不知岁月度。

残骸幸强健，沽酒遍山步。醉归每自笑，不负此芒屦。

平生爱方外，虽老冀有遇。秋风送片帆，更上剡溪路。
赠陈居靖道人
楼钥（宋代）

沩汭道人身御风，弃家求静慕仙踪。
仙都有石立天半，特立要当如此峰。
长安闲居
白居易（唐代）

风竹松烟昼掩关，意中长似在深山。

无人不怪长安住，何独朝朝暮暮间。
浣溪沙（题湖楼壁）
高观国（宋代）

一色烟云澹不消。两峰眉黛为谁娇。春寒犹占木兰桡。

燕子似甘愁寂寞，海棠未肯醉妖娆。小园嫩约尚萧条。
谢君寄一犁春雨图求诗为作绝句
陆游（宋代）

老农虽瘠喜牛肥，回首红尘万事非。
耕罢春芜天欲暮，小舟冲雨载犁归。
吁嗟行
薛始亨（明代）

吁嗟世运遭阳九，海水群飞鹿西走。吴越长江不可支，岭海弹丸成躏蹂。

民生生趣何太戚，日接干戈夜刁斗。诛求处处及鸡豚，高山为童星在罶。

孤儿藁葬未全收，寡妇吞声哭已久。疮痍况复逢荐饥，逃亡那得终南亩。

其间捭阖滋奸蠹，依凭城市为哮吼。忍令肝脑尽涂地，但取膏脂日充口。

东城儳语陇山鸟，西山竞猎韩卢狗。五更银箭舞西施，万里霜蹄调造父。

雪消毡帐腊初残，花扑酪浆春恐后。嗟予三十弃儒冠，招招人涉邛须友。

未能藩魏终踰垣，岂学剧秦为覆瓿。一枝深林栖莫定，二顷负郭复何有。

行见扬尘会种桑，堪怜合抱曾栽柳。颇轻学剑一人敌，却羡立言三不朽。

朝从南浦采芳荃，夕向中州揽宿莽。攒眉白社或逃禅，散发竹林聊养寿。

君不见子房下邳呼孺子，异书获遇桥边叟。又不见吕望海滨曾白首，非螭共载周王狩。

国士千秋讵可量，流落当年犹未偶。吁嗟悠悠何足论，狂来且醉高阳酒。
点绛唇
方千里（宋代）

闲荡兰舟，翠娥仙袂风中举。鸳鸯深浦。绿暗曾来路。

留恋荷香，薄晚慵归去。还相顾。练波澄素。月上潮生处。
九日
郑思肖（宋代）

眼见今朝菊又黄，双扉渍泪唁凄凉。峥嵘岁月精神发，磅礴乾坤意气狂。

新雁来时芳草死，归鸿尽处暮云长。后年箭主当回跸，始信山河再属唐。
道观中和潘丞观青溪图联句
皎然（唐代）

画得青溪样，宜于紫府观。 ——皎然

日明烟霭薄，风落水容宽。 ——崔万

画野高低接，商工井邑攒。 ——潘述

疏川因稼穑，出使问艰难。 ——皎然
秦望山二首
曾丰（宋代）

六国争雄已坐擒，更何所望此登临。
真成驭鹤乘鸾去，未惬秦皇好大心。
捕鱼词
高启（明代）

后网初沉前网起，夫妇生来业淘水。
忽惊网重力难牵，打得长鱼满船喜。
不教持卖去南津，且向江头祭水神。
愿得年年神作主，无事全家卧烟雨。
不论城中鱼贵贱，换得酒归侬不怨。
是夕有怀斯远二首
赵蕃（宋代）

沙如星射水流光，忆著南山步石梁。
秋兴日来知几首，可无南落雁成行。
古道通三晋
李贽（明代）

黄河远缀白云间，我欲上天天不难。三晋谁云通古道，人今惟见太行山。
怀归操二章 其一
刘敞（宋代）

蟋蟀在堂岁云除，今我不乐郁以纡。岂不怀归畏简书。
无题三首·其一
钱惟演（宋代）

误语成疑意已伤，春山低敛翠眉长。
鄂君绣被朝犹掩，荀令熏炉冷自香。
有恨岂因燕凤去，无言宁为息侯亡？
合欢不验丁香结，只得凄凉对烛房。
导引 明德章德皇后御容赴普安禅院奉安嘉祐六年
佚名（宋代）

母仪天宇，彤史蔼遗芳。纡馀庆气固灵长。基祚寝明昌。

重华大孝奉蒸尝。原庙閟灵光。采章褕翟严新饰，歆愿福穰穰。
贺新郎·月冷霜袍拥
高观国（宋代）

月冷霜袍拥。见一枝、年华又晚，粉愁香冻。云隔溪桥人不度，的皪春心未纵。清影怕、寒波摇动。更没纤毫尘俗态，倚高情、预得春风宠。沈冻蝶，挂么凤。一杯正要吴姬捧。想见那、柔酥弄白，暗香偷送。回首罗浮今在否，寂寞烟迷翠拢。又争奈、桓伊三弄。开遍西湖春意烂，算群花、正作江山梦。吟思怯，暮云重。
长信怨
王昌龄（唐代）

金井梧桐秋叶黄，珠帘不卷夜来霜。
熏笼玉枕无颜色，卧听南宫清漏长。

高殿秋砧响夜阑，霜深犹忆御衣寒。
银灯青琐裁缝歇，还向金城明主看。

奉帚平明金殿开，暂将团扇共徘徊。
玉颜不及寒鸦色，犹带昭阳日影来。

真成薄命久寻思，梦见君王觉后疑。
火照西宫知夜饮，分明复道奉恩时。

长信宫中秋月明，昭阳殿下捣衣声。
白露堂中细草迹，红罗帐里不胜情。
题李子高虞部园四首 其四
范纯仁（宋代）

不教外物翳襟怀，明合蓍龟亦信哉。驽蹇自惭无骏骨，谩劳伯乐品题来。
拟古
汪睿（明代）

别君出郭门，回首万里遥。征马复驰驱，山高路岧峣。

水流下溟海，月出上青霄。月光照海波，我行魂独消。

天寒关塞远，日落村墟晚。悠悠音信断，鸿雁自悽惋。

中心抱贞素，匪石不可转。昊天信明旦，胡能事游衍。
送袁光禄邦表归葬太宜人合先大夫兆域
欧大任（明代）

啼乌万里怆悲襟，薤露西风岁又阴。九垄松楸儿泪尽，三朝纶又主恩深。

延陵碑古镌成玉，石窌封存郁似林。絮酒何人来下马，白茅应慰介休心。
次毕将叔韵寄寿阳三首 其二
刘跂（宋代）

苦竹湓江宅，黄山秋浦亭。猿声作头白，客泪对衫青。

笑尔悲凫胫，知吾寄水萍。时时赖严尹，小队出郊坰。
憩冷水村，道傍榴花初开
杨万里（宋代）

蒨罗绉薄剪薰风，已自花明蒂亦同。
不肯染时轻著色，却将密绿护深红。
五君咏 其五 刘君石香
方仁渊（清代）

倜傥梁溪老，长鳏志可哀。身怀三绝艺，胸贯九通才。

侠骨甘终隐，雄心老未衰。至今惠山月，双照到泉台。
怀二萧
乐雷发（宋代）

未曾相见已相知，楚粤江山棣萼诗。
每恨乾坤催我老，却于湖萼识君迟。
机云才藻今无几，管鲍襟期说向谁。
靡靡乱山嘶瘦马，碧云日暮正相思。
和李君锡惠及诗勉以早归
司马光（宋代）

书意勤渠诗意新，清如白雪暖如春。
西游不尽溪山乐，策马归来就故人。
题四贤像·林和靖
刘克庄（宋代）

吟共僧同社，居分鹤伴间。
魂归应太息，亭榭遍孤山。
寿余德甫七十
王世贞（明代）

屈指燕中社，俄然尔七旬。五言欺大历，只字逼先秦。

宦拙犹循吏，名逃是逸民。长揩玩世眼，谁证到头身。

珠玉堪娱老，金绯不救贫。甘从绛县食，懒作豫章宾。

双蹑匡庐屐，孤垂彭蠡纶。云鸿同意态，海鹤斗精神。

彩笔天教健，清尊道并醇。无由寻缩地，相与结朱陈。
读国初四君遗集 其三 苏内翰平仲
胡应麟（明代）

奕奕空同生，名家出华右。雕龙擅制作，绣虎威百兽。

才启北地先，裔属颍滨后。遂令赤松顶，峨眉郁同秀。
南岩均庆寺诗四首 其二
丘逢甲（清代）

昔值蒙古世，曾有化人师。说法动帝听，天龙护南归。

乃从万石腹，手辟招提基。一狮作佛吼，万象咸佛皈。

竞传古佛身，应化来南维。弹指五百年，时代纷传疑。

问佛佛不言，问僧僧岂知。上有延祐钟，下有至治碑。
唐懿仲诸公见过，小饮凌寒残梅之下二绝
范成大（宋代）

问人何处是花蹊，香玉匀铺不见泥。
莫怪山翁行步涩，更无空处著枯藜。
年三十三
刘攽（宋代）

年光过眼日复日，世事无成三十三。尚子几时当毕嫁，仓公殊恨不生男。

老知尚白书无益，贫作归田计不堪。传剑由来笑逢掖，簿书何必减清谈。
覆验馀姚道中
王存（宋代）

一夫死非命，涤验更两吏。一囚坐法诛，三覆与众弃。

去年交阯败，杀戮无贱贵。江淮屡岁眚，积殍沟壑秽。

圣人于赤子，爱重若彼至。谨小以遗大，谁其原帝意。
戏题菊花
苏辙（宋代）

春初种菊助盘蔬，秋晚开花插酒壼。
微物不多分地力，终年乃尔任人须。
天随匕箸几时辍，彭泽樽罍未遽无。
更拟食根花落後，一依本草太伤渠。
雪中杂咏六首 其五 拥雪
成鹫（清代）

我有辟寒玉，青州布一围。何曾羡狐貉，差胜掩牛衣。

曝背癯形露，充绵瘦骨肥。蒙头过残腊，忘却六花飞。
杂咏一百首·荀彧
刘克庄（宋代）

杀身明逆顺，濡足救危亡。
未必荀文若，甘为操子房。
鹧鸪天
张孝祥（宋代）

忆昔彤庭望日华。匆匆枯笔梦生花。郁轮袍曲惭新奏，风送银湾犯斗槎。
追往事，甫新瓜。飞蓬何事及兰麻。一江湘水流余润，十里河堤筑浅沙。
次韵王晋卿上元侍燕端门
苏轼（宋代）

月上九门开，星河绕露台。
君方枕中梦，我亦化人来。
光动仙球缒，香余步辇回。
相従穿万马，衰病若为陪。
题诒晋斋画梅册子
钱棨（清代）

记曾踏雪铜坑路，初月昏黄旧崦西。醉眼倦开香似海，春风才崦玉成蹊。

一枝影杂檀栾好，片石寒生烟霭低。今日画图重省识，江乡宛转梦凄迷。
送邹国遂武博知濠州二首 其二
许及之（宋代）

孤屿秋风忆钓蓑，因君理棹起劳歌。分留乡思从兹始，报答君劳奈若何。

陶令篱傍犹有菊，伯龄石上苦无禾。问言何补青蒲事，为道新来白发多。
南丰道中
黄文雷（宋代）

此路通南国，于今人少行。
遗民依庙住，旷野用锄耕。
古木刀痕熟，空山鬼炎惊。
犹闻宿师处，仓猝又招兵。
观雪 其一
蔡戡（宋代）

天公一笑喜生春，坐见丘原物物新。素色连空迷俯仰，寒光借月作精神。

千金子宴无虚日，万玉妃来不动尘。斗米如珠薪比桂，可怜扰扰雪中人。
杂拟
梅尧臣（宋代）

忽闻胡骑渡河水，月魄夜胁阴貂寒。
独侍金舆立城肚，龙蛇不展绕旗竿。
阴风黄盆口
李曾伯（宋代）

三日江行两日风，短篷掀舞浪花中。
危疑正贵须臾忍，静定将收造化功。
休叹退飞犹六鷁，会看遇顺若孤鸿。
挽回一息南薰力，稳送征樯秋浦东。
寒食夜二首 其二
曹家达（清代）

寒声十月尽，兀自响铮琮。拨火炉灰暖，开门萧籁厖。

可人期不至，何处足音跫。永夜难成寐，倾杯对影双。
方山和篇再和韵
杜范（宋代）

殷勤里社间，谈笑文字会。
平生一尊酒，无虑千百醉。
问梅穷涧冈，乐事引其最。
风霜尽木末，冰雪封户外。
谁其念岑寂，自昨以颠沛。
岁寒二三友，已不数苍桧。
卓彼方山翁，自许行偕辈。
古心味玄酒，於世百不嗜。
小小诵佳篇，搜句亦奇伟。
年来久不作，吾党几丧气。
珠璧忽堕前，畴昔曾梦寐。
三咏结束语，坐令百感至。
来者恐未然，往者非所计。
汗青几名节，徒起千载喟。
水宿
项安世（宋代）

水纳乾坤净，窗通左右凉。
船门如引索，直面看波光。
登未三月随外子挈松柏两儿买棹游西湖还登烟雨楼遂至青镇奉母返吴门作诗四章以纪之 其二
严永华（清代）

曩昔执箕帚，扫君堂上尘。仁人许乌哺，供养白头亲。

画舫归装便，安舆乐事频。愿持九酝酒，酿作一家春。
岘山
苏轼（宋代）

远客来自南，游尘昏岘首。
过关无百步，旷荡吞楚薮。
登高忽惆怅，千载意有偶。
所忧谁复知，嗟我生苦后。
团团山上桧，岁岁阅榆柳。
大才固已殊，安得同永久。
可怜山前客，倏忽星过溜。
贤愚未及分，来者当自剖。
再次前韵
强至（宋代）

晻暧秋旻气象浓，对时览物两无穷。
才开又合烟光重，欲落还收雨意空。
直恐客头先老白，却思日脚带斜红。
天真不扰无馀感，谁似前溪下钓翁。
雁山纪游七首·寿昌寺
薛嵎（宋代）

野服挂僧单，禅扉月未关。
桂香清近佛，秋色老依山。
目尽遥峰出，步回流水闲。
相传登荡路，数处可跻攀。
冉泾书院十二咏 其五 嘉树亭
邵宝（明代）

吾庭有嘉树，种自容春翁。百年益封殖，人歌召南风。
登金陵冶城西北谢安墩
李白（唐代）

晋室昔横溃，永嘉遂南奔。
沙尘何茫茫，龙虎斗朝昏。
胡马风汉何，天骄蹙中原。
哲匠感颓运，云鹏忽飞翻。
组练照楚国，旌旗连海门。
西秦百万众，戈甲如云屯。
投鞭可填江，一扫不足论。
皇运有返正，丑虏无遗魂。
谈笑遏横流，苍生望斯存。
冶城访古迹，犹有谢安墩。
凭览周地险，高标绝人喧。
想像东山姿，缅怀右军言。
梧桐识嘉树，蕙何留芳根。
白鹭映春洲，青龙见朝暾。
地古云物在，台倾禾黍繁。
我来酌清波，于此树名园。
功成拂衣去，归入武陵源。
就以道池上假山
释居简（宋代）

数朵忽横翔，云生午树凉。恍如江上画，移向泽中藏。

絮落鱼翻影，花飞蝶趁香。却疑闲日月，只在此间长。
次韵韩伯嘉拟陆龟蒙坐眠行倚食学书吟八题 其四
周紫芝（宋代）

梦中棐几得常凭，更有南窗可寄情。便是人间好消息，别无胜解可讥评。
偶得吟
邵雍（宋代）

相去一毛间，千山复万山。
虽能忘寝食，未肯去机关。
不是责人备，奈何开口难。
天心况非远，既远遂无还。
无尽上人东林禅居
李颀（唐代）

草堂每多暇，时谒山僧门。所对但群木，终朝无一言。

我心爱流水，此地临清源。含吐山上日，蔽亏松外村。

孤峰隔身世，百衲老寒暄。禅户积朝雪，花龛来暮猿。

顾余守耕稼，十载隐田园。萝筱慰舂汲，岩潭恣讨论。

泄云岂知限，至道莫探元。且愿启关锁，于焉微尚存。
陪晏相游楚家园赋四题 其四 松
韩维（宋代）

苍鳞上竦孤生干，翠鬣横抽欲偃枝。惟有公来赏修直，洛城人重看花时。
复和前韵二首 其二
刘攽（宋代）

父老见枯朽，皆从童稚年。孙枝复秀色，仙事故依然。

巢鹤千龄异，源泉一溉偏。颇笑海棕陋，崎岖留在绵。
射圃草亭初成与同人较艺
韩崶（清代）

冷官无事辟矍圃，新亭峨峨立旧础。编茅作盖士作阶，缚竹为栏纸为户。

一日畚插二日成，忽遣荆榛化堂宇。坐依碧筱落襟袖，卧看青山到帚尘。

不知主人义何取，公然欲为亭作主。疏狂幸许托圣明，奔走已复息旁午。

门前朅来举举士，墙角伫听渊渊鼓。申令颇亦峻赏罚，进耦俨欲勒部伍。

金瓜声彻饿鸱鸣，白翎影作飞凫舞。却愁手硬绕丛棘，更苦力薄怕强弩。

长短广狭上下旁，毕竟将心安何所。乍喜骍弓渐调习，无那皮鹄偏抗拒。

裂帛一声忽破的，旁人大笑观若堵。赖有先生能解嘲，底事将军不好武。

迩来半月颇滑溜，百发居然得十五。翳我无心无不可，中固不恶否亦许。

平生百好百无成，学书学剑终何补。况于此艺小尝试，无乃班门强弄斧。

引睡免辱文书翻，破闷犹贤博弈赌。世无甘蝇与飞卫，亭中之人勇可贾。
怀友（二首）
梦观法师（明代）

湖草青青上客舟，辛夷花老麦初秋。
一春多少怀人梦，半在乡山雨外楼。
月山诸峰
喻良能（宋代）

平生固寡好，嗜石如奇章。
家无千金产，舁致穷涧冈。
寿星来金华，衣冠何昂藏。
屈肘据膝坐，风雨须眉苍。
松石产花溪，奇诡颇异常。
鼻祖乃赤松，素质侔白羊。
舞袖出烟霞，浑脱类大娘。
想当虞韶成，率兽杂凤跄。
觥觥石柱峰，孤峭仍轩昂。
长不满五尺，势欲摩穹苍。
狮子来何许，俯首未腾骧，
何时一喷薄，百兽走且僵。
鸱尾由天成，略不假斧{左爿右斤}。
端宜侈绘事，讵止工压禳。
康坡小仇波，大笔流芬芳。
康公醉道士，名篇粲煌煌。
矧我此数峰，介重百琳琅。
愿缔金石交，出处永不忘。
极相思
蔡伸（宋代）

相思情味堪伤。谁与话衷肠。明朝见也，桃花人面，碧藓回廊。

别后相逢唯有梦，梦回时、展转思量。不如早睡，今宵魂梦，先到伊行。
陪族叔刑部侍郎晔及中书贾舍人至游洞庭五首
李白（唐代）

洞庭西望楚江分，水尽南天不见云。
日落长沙秋色远，不知何处吊湘君。

南湖秋水夜无烟，耐可乘流直上天。
且就洞庭赊月色，将船买酒白云边。

洛阳才子谪湘川，元礼同舟月下仙。
记得长安还欲笑，不知何处是西天。

洞庭湖西秋月辉，潇湘江北早鸿飞。
醉客满船歌白苎，不知霜露入秋衣。

帝子潇湘去不还，空馀秋草洞庭间。
淡扫明湖开玉镜，丹青画出是君山。
枕上作
陆游（宋代）

无地容锥四壁空，浩然亦未怆途穷。
梦回倦枕灯残後，诗在空阶雨滴中。
徂岁易成双鬓秃，故人难复一樽同。
唐安万里音尘绝，谁为寒沙问断鸿？
拟湖边采莲妇
吴泳（宋代）

短裙缬蕖衣制荷，采莲女儿凭船歌。
歌酣弭棹解尘袜，微步演迤凌寒波。
薄言采采湖之沚，买镜我钱贱生理。
遥知浪水可照，只仗清流作知己。
荪为桡，桂为棹，
脉脉环湖翠烟草。急归掩关中夜思，
欲致美人伊有道。
祷雨有喜
许及之（宋代）

已用计然策，犹烦傅说霖。绵延三日往，慰藉九重深。

柱础收馀润，摩围散薄阴。何庸尸祝力，圣主自诚心。
赵资政招赏川海棠次袁和叔韵
楼钥（宋代）

少陵千古诗人杰，每见名花辄题绝。
锦棠无如蜀川盛，见说千题天染缬。
大篇短章合无数，忍对此花舌如结。
黄鹄衔子万里来，春光颇向东南洩。
槹閒老子携春归，移石郁题表高洁。
崇桃炫昼不足言，绝艳烧题疑益烈。
棠梨小红自退听，不待骚人定优劣。
两登蜀道归海滨，一琴一龟全晚节。
嘉招容我到花下，春酒新篘公自挈。
攀翻乱插人共醉，十二金钗不成列。
袁安参坐为长哦，同气相求磁石铁。
不须高烛映红妆，佳月自能明作哲。
红潮满病卧题间，风流谁敢来分别。
临江仙
冯延巳（五代）

秣陵江上多离别，雨晴芳草烟深。路遥人去马嘶沉。

青帘斜挂，新柳万枝金。

隔江何处吹横笛？沙头惊起双禽。徘徊一向几般心。

天长烟远，凝恨独沾襟。
湖上闲步
俞桂（宋代）

一番雨过一番春，芒竹闲行踏软尘。
城里不知春色早，湖边杨柳已撩人。
悼鲜于伯几鹤二首 其一
梁曾（元代）

翠柏屏前竹阑曲，几见毰毸雪衣舞。平生风云万里心，零落湖山一丘土。
屋舟为润人钱宗玉作
费宏（明代）

身世悠悠水上萍，高人栖泊傍岩扃。浮生甫里从无宅，择胜坡翁别有亭。

意匠经营殊雀舫，心机忘尽对鸥汀。推篷小酌江天碧，下碇遥连海屿青。

岂必侵星游别渚，不妨撑月吸波泠。鲎帆隐隐当窗起，鱼艇飘飘倚槛停。

雨洒春波檐欲没，潮回秋浦酒初醒。危樯飐浪吾何恐，击棹成讴客喜听。

京洛尘缨思一濯，长风借便可扬舲。
林处士墓
史夔（清代）

四壁垣衣绝点尘，茶经酒谱各横陈。茂陵《封禅》无遗稿，始信文章到老醇。
新都行
欧阳詹（唐代）

缥缈空中丝，蒙笼道傍树。翻兹叶间吹，惹破花上露。

悠扬丝意去，苒蒻花枝住。何计脱缠绵，天长春日暮。
有感
仇远（元代）

腐儒乖世用，作事例迂疏。
浪走长安道，欲投光範书。
悬知成漫尔，可笑赋归与。
寄语陈言者，毋轻出草庐。
【大石调】青杏子_骋怀花月酒
曾瑞（元代）

骋怀
花月酒家楼，可追欢亦可悲秋。悲欢聚散为常事，明眸皓齿，歌莺舞燕，各逞温柔。
【幺】人俊惜风流，欠前生酒病花愁。尚还不彻相思债，携云挈雨，批风切月，到处绸缪。
【催拍子】爱共寝花间锦鸠，恨孤眠水上白鸥。月宵花昼，大筵排回雪韦娘，小酌会窃香韩寿。举觞红袖，玉纤横管，银甲调筝，酒令诗筹。曲成诗就，韵协声律，情动魂消，腹稿冥搜。宿恩当受，水仙山鬼，月妹花妖，如还得遇，不许干休。会埋伏未尝泄漏。
【幺】群芳会首，繁英故友。梦回时绿肥红瘦，荣华过可见疏薄，财物广始知亲厚。慕新思旧，簪遗佩解，镜破钗分，蜂妒蝶羞。恶缘难救，痼疾长发，业贯将盈，努力呈头。冷飡重馅，口摇舌剑，吻搠唇枪，独攻决胜，混战无忧。不到得落人奸彀。
【尾】展放征旗任谁走，庙算神机必应口。一管笔在手，敢搦孙吴女兵斗。
师师令（中吕宫）
张先（宋代）

香钿宝珥。拂菱花如水。学妆皆道称时宜，粉色有、天然春意。蜀彩衣长胜未起。纵乱云垂地。

都城池苑夸桃李。问东风何似。不须回扇障清歌，唇一点、小于珠子。正是残英和月坠。寄此情千里。
和赵表之大监对雪 其一
李正民（宋代）

韬霞掩日冷云同，恍惚身游银色宫。善巧作花轻堕砌，强名解舞漫随风。

四郊普覆沾丰泽，万室平分荷至公。兴减有时无著相，观空是色色还空。
游僊
陆游（宋代）

初珥金貂谒紫皇，僊班最近玉炉香。
为怜未惯层霄冷，独赐流霞九酝觞。
次马初心韵 其二
徐瑞（宋代）

浊酒陶陶时一钟，柴门牢键畏迎逢。夜来风雪敲窗纸，喜见前山玉作峰。
次韵奉送公定
黄庭坚（宋代）

去年君渡河，枣下实离离。
今年君渡河，剥枣咏豳诗。
直缘恩义重，不惮鞍马疲。
诗书半行李，道路费岁时。
亲交叹存亡，学问访阙遗。
我多後时悔，君亦见事迟。
即此有真意，定非儿女知。
虚名无用处，北斗与南箕。
燕赵游侠子，长安轻薄儿。
狂掉三寸舌，躐登九级墀。
覆手云雨翻，立谈光阴移。
歃血盟父子，指天出肝脾。
从来国器重，见谓骨相奇。
筑岩发梦寐，猎渭非熊螭。
百工改绳墨，一世擅文词。
全人脰肩肩，瓮盎妩且宜。
大槐阴黄庭，女萝绵络之。
昭阳两兄弟，还自妒蛾眉。
工颦又宜笑，百辈来茹咨。
班姬轻鸿毛，更合众口吹。
引绳痛排拫，蒙蔽枉成帷。
惟恐出己上，杀之如弈棋。
尘埃百年琴，绝弦为锺期。
落落虎豹文，义难管中窥。
至今扬子云，不与俗谐嬉。
岁晚草玄经，覃思写天维。
脱身天禄阁，危于剑头炊。
卧闻策董贤，闭门甘忍饥。
五侯盛宾客，驺辔交横驰。
时通问字人，得酒未曾辞。
近者君家翁，天与脱馽鞿。
已为冥冥鸿，矰缴尚安施。
养兰寻僧圃，爱竹到水湄。
北阙免朝请，西都分保厘。
文章九鼎重，富贵一黍累。
赵良请灌园，但为商君嗤。
弃甲尚文过，兕多牛有皮。
出仕书掣肘，归来菊荒篱。
不为五斗折，自无三径资。
胜箭洗蹀血，归鞍悬月支。
斯人万户侯，造物付炉锤。
我观史臣篇，疏略记糟醨。
譬如官池蛙，谁能问公私。
君怀明月珠，簸弄沧海涯。
深房佩芳兰，固是王所姬。
南页尚包橘，汉滨莫大随。
每来促谈麈，风生庭竹枝。
肮脏得家法，伊优不能为。
但听呼摴蒱，便足解人颐。
功成在漏刻，颖利处囊锥。
失势落坑穽，寒窀如愁鸱。
得马折足祸，亡羊多歧悲。
屡敌因心计，伏兵几面欺。
长戈仰关来，吐款受羁縻。
万事只如此，毕竟谁成亏。
爱君方寸间，醇朴乃器师。
安得摆俗缠，东冈竝鉏犁。
由来在阴鹤，不必振羽仪。
送行倾车盖，载酒满鸱夷。
天高木叶下，潦退河流卑。
屯云搴六幕，新月吐半规。
人生会面难，取醉听狂痴。
语穽发欺笑，诗锋犯嘲讥。
悬知履霜来，少别为不怡。
天津媚河汉，阙角挂秋霓。
中有鬼与神，赤舌弄阴机。
夜光但十袭，出怀即瑕疵。
去去善逆旅，冻醪约重持。
山药倒藤架，红梨带寒曦。
坐须骑奴还，淹留岁恐期。
无为出门念，牵衣婴孺啼。
短韵愿成诵，时时寄相思。
诗一首
欧阳修（宋代）

人言清禁紫薇郎，草诏紫薇花影傍。
山木不知官况味，也随红日上东郎。
挽葛知录母二首 其二
刘宰（宋代）

青袍绿发映斑衣，幕府风流彼一时。云驭归欤可无憾，承家犹有宁馨儿。
闻崔十二
岑参（唐代）

闻君寻野寺，便宿支公房。溪月冷深殿，江云拥回廊。

然灯松林静，煮茗柴门香。胜事不可接，相思幽兴长。
青骢马
袁宏道（明代）

青骢马，九尺强。百金买，千金装。双蹄不著地，影灭如飞翔。

借问双游郎，何为在他乡。下马立青捂，手提碧珊瑚。

千唤不知人，尽眼眄当垆。当垆岂不双，褰衣愁晓露。

五步一停骢，十步一回顾。客从远道来，赠我青鸾带。

交颈复同心，白石青松在。东家好女秦罗敷，西家荡儿冯子都。

鸳鸯只爱毛翎好，那知水底有鹈鹕。
舟至鸳鸯桥
朱光暄（清代）

鸳鸯桥畔树临溪，树头一对鹧鸪啼。鹧鸪啼处人烟少，惟有渔翁傍岸栖。
太平时 起云峰
侯文曜（清代）

列岫屏开倚碧空。翠峰重。是谁点染画图同。起云中。

峰欲断时何物补，借云封。如迎似送傍孤篷。忆龙峰。
齐天乐（和张龙山寿词）
马迁鸾（宋代）

老夫耄矣，怪新年顿尔，□衰俱现。排闷篇诗，浇愁盏酒，自读离骚自劝。长安日远。怅旧国禾宫，故侯瓜畹。风景不殊，江涛如此世绿浅。莫莫休休□□，□□乾坤毁，幽怀无限。弱羽填波，轻装浮海，其奈沧溟滟。年花婉娩。况六十平头，底须顽健。戏唱高词，作还丹九转。
送苏倩游天台
张子容（唐代）

灵异寻沧海，笙歌访翠微。江鸥迎共狎，云鹤待将飞。

琪树尝仙果，琼楼试羽衣。遥知神女问，独怪阮郎归。
郑国公常茂等授经大本堂
魏观（明代）

郑国蕲侯弟子群，储闱时得奉殷勤。
宫花细浥研朱露，禁柳微溅洒墨云。
御气日从双阙望，书声时彻九重闻。
楚王可是推仁爱，临帖常容半席分。
孟子·践形
陈普（宋代）

理苟非形何以具，有形有象即其郛。
非能尽性充乎体，空守人间血肉躯。
送许棠及第归宣州
张乔（唐代）

雅调一生吟，谁为晚达心。傍人贺及第，独自却沾襟。

宴别喧天乐，家归碍日岑。青门许攀送，故里接云林。
沁园春 玄旦日先君冀郡公作此示勉敬跋于后
欧阳龙生（元代）

玄子来前，还忆汝，今朝初度时。是吾家几世，书香阀阅，我翁畴昔，心地坦夷。宅相伊何，泛红老子，汝母慈仁有儿。如今恨，倚门人去，和胆为谁。丈夫七十何为。算三十功名已是迟。要经天纬地，拓开实用，嘲风弄月，省可虚词。我亦平生，卮言徒费，犹酌檐花向九疑。团＊好，待老吾泉石，留汝钟彝。贫，性亦疏散，房中惟有一败箧，以绳约之，箧中无所有，又以纸外护之甚严，暇日时复展玩。明年戊申，不幸先公弃捐，自是见辄呜咽，殆不忍观。皇庆壬子，玄免先公丧，又二年矣。先公在时，所定谢氏，岁久不克成婚。继妣长沙郡君，谋为玄毕婚姻，而玄方游湘中。继妣老妮启玄箧，取故衣浣濯补纫，以俟新婚。老妮目不知书，箧中文字，亦为所持去，此词亦在焉。玄归而求之，竟失其所，遍索十数日，无得，深自刻责，以为不能宝藏先人之训，遂为此生抱恨之大端。每至劬劳之日，则泣而识之，如是二十五年，屡尝之先公，冀阴相之，庶几复见此词，以无负付嘱之意。延佑乙卯以来，玄侥幸科第，历官中外，至元元年乙亥，叨恩翰林直学士国子祭酒，先公赠翰林直学士亚中大夫轻车都尉，追封渤海郡侯。寻蒙奎章近臣奏请，有旨申词臣，制碑以赐。玄感激之余，付书还家，嘱舍弟信翁，先白於弥。告祭之日，诸昆弟子侄咸集中堂，侄进老前曰，昨日偶治故书，得先祖手泽一纸，食殆半，乃寿八翁沁园春也。兄弟相视，大惊曰，此汝叔平时偏求而不得者，汝何得此。众取视之，果然，即付书报玄京师。二年丙子夏，谒告南归立碑。甫抵舍，侄即以词见遗。玄奉词涕泣，如隋珠和壁，去而复还，自计生平可喜之事，未有过此，呜呼异哉。词所谓宅相伊何，泛红老子者，谓外大父临贺府判理齐李公也。倚门人去，和胆为谁者，是岁免先夫人丧也。嘲风弄月，省可虚词者，玄少作颇患多，故先公以实学之也。犹酌檐花向九疑者，先公分教春陵时将之官也。虽然，玄之至喜者，以此词之失而骤得，则先公若有阴相之也，他日或可伯鲁授简之责也。其至惧者，则以先公期待之意如彼，而玄之疏文学所成就若此，其何以伯符不克负荷之讥乎。装既完，踪迹所至，必携以自随。三年丁丑，以侍讲学士召入京，戊寅春，以二品恩例申请，夏五月，进赠中奉大夫，湖广等处行中书省参知政事护军，追封冀郡公。先妣追封冀郡夫人。六月甲申祭礼毕，因出此卷，再写善本，并致感云。男玄泣血书于贤良坊寓舍。圭齐文集卷十四
神光山怀古
胡霙（明代）

江左南朝委劫灰，龙川旧壤辟蒿莱。古人已往名山在，吾道其南望气来。

供养烟霞岩谷闷，合离风雨鬼神哀。书堂经刹凭兴庆，倦倚榕根醉酒杯。
偈颂四十一首
释普宁（宋代）

一夏九十日，不觉已过半。
管带牯牛儿，切忌随物转。
紧把鼻头索，莫放令宽缓。
如是十二时，时时无间断。
收得纯熟，斥之不去。
受人言语，不动不变。
觌面当机，当机觌面。
遣兴七首
李流谦（宋代）

怀抱向谁尽，穷交苦不多。
相期慰岑寂，未厌数经过。
浊酒随斟酌，新诗听讲磨。
吾今已三十，不拟问如何。
清心镜 京兆全真庵
马钰（金朝）

皮张仙，修造主。一身两役，兼为化主。修庵舍、独办一间，祷长安化主。

论修行，分宾主。悟取气神，与身为主。是性命、速了根源，做蓬莱洞主。
秋江晚泊和豫章李夫人韵
李因（明代）

石尤风急泊沙湾，日落寒江鸥鹭閒。秋水空明千里月，荒烟暝鹭万重山。

樵歌野唱犹行路，僧寺残钟独掩关。潦倒篷窗愁客梦，漫披诗史手重删。
华亭百咏·柳园
许尚（宋代）

芳草池塘暖，东风桃杏繁。
春归人亦散，寂寞锁园门。
和续古蜜木
洪咨夔（宋代）

参桂齐名骨自香，百花酿醑助甘凉。
含金咀玉风标别，消得肩吾为发扬。
晚春田园杂兴
范成大（宋代）

紫青蓴菜卷荷香，玉雪芹芽拔薤长。
自撷溪毛充晚供，短篷风雨宿横塘。
初著绯戏赠元九
白居易（唐代）

晚遇缘才拙，先衰被病牵。那知垂白日，始是著绯年。

身外名徒尔，人间事偶然。我朱君紫绶，犹未得差肩。
逍遥
陆游（宋代）

台省诸公日造朝，放慵别驾媿逍遥。
州如斗大真无事，日抵年长未易消。
午坐焚香常寂寂，晨兴署字亦寥寥。
时平更喜戈船静，闲看城边带雨潮。
莫饮吴江水寄陈莹中
徐积（宋代）

莫饮吴江水，胸中恐有波涛起。莫食湘江鱼，令人冤愤成悲呼。

湘江之竹可为箭，吴江之水好淬剑。箭射谗夫心，剑斫谗夫面。

谗夫心虽破，胸中胆犹大。谗夫面虽破，口中舌犹在。

生能人为患，死能为鬼害。患兮害兮将奈何，两卮薄酒一长歌。

洒向风烟付水波，遣吊胥山共汨罗。
麋城
弘历（清代）

吴王豢兽处，麋城名以留。岂识胥台上，终教鹿豕游。
送宣皎上人游太白
贾岛（唐代）

剃发鬓无雪，去年三十三。山过春草寺，磬度落花潭。

得句才邻约，论宗意在南。峰灵疑懒下，苍翠太虚参。
颂古一○一首
释子淳（宋代）

金乌玉兔两交驰，照破威音未净时。
若谓青霄别有路，木人依旧皴双眉。
赠海明上人（一作赠朗公）
耿湋（唐代）

来自西天竺，持经奉紫微。年深梵语变，行苦俗流归。

月上安禅久，苔生出院稀。梁间有驯鸽，不去复何依。
漳南十咏·满月池亭
蔡襄（宋代）

有客高怀脱世尘，碧湾晴槛乐游频。
无心自合波中月，照影谁游鉴内人。
莎砌乱蛙争噪雨，杏梁双燕欲留春。
长年老厌趋豪末，来揖孤云作上宾。
题招提院静照堂
吴振（宋代）

古刹深沉一水边，清虚疑是翠微间。
门前滚滚红尘闹，堂上翛翛白日閒。
燕坐不知增夏腊，冥心安在更云山。
静中别有真消息，於此谁何合往还。
镇远道中
潘希曾（明代）

春愁无处避啼鹃，风雨冥冥极漏天。石齿齧人行不得，马蹄施铁踏将穿。

遗苗出没溪山险，戍卒艰虞堡寨连。谁是于今赵充国，可同樽俎说安边。
和林处士梅诗八首 其二
刘学箕（宋代）

芳菲犹未露春妍，已是梅开溪上园。香静细参花外意，眼明应笑雾中昏。

自怜拙思污吟笔，谁赋新诗入梦魂。风味满前难料理，急招佳客对开尊。
示如石上人
释居简（宋代）

直须办得身如石，一线开时石不如。自解点头须自肯，待他人肯费分疏。
将归南城留别高赋亭二首 其一
吕南公（宋代）

一上高亭一惨然，飘流无状见风烟。林泉本是侬家分，衣食刚为此世牵。

流水岭云能自得，樵歌谷响远相连。来时祇恐禽鱼笑，掩敛南华第一篇。
题虎丘次蒲章二公韵
王仲敏（宋代）

松阴岚影翠回环，尽在墙垣缭绕间。
舟楫更无通别浦，烟霞曾不接他山。
诗亡石在云徒恨，剑去池荒水自闲。
偷得公余来一饷，遥城钟鼓出催还。
感事吟
邵雍（宋代）

为善大宜量力分，知几都在近人情。
人情尽后疑难人，力分量时事自平。
庭院深深 登楼望五亩园
张令仪（清代）

夜雨池塘新涨满，翠痕如沐遥山。园林萧寂不开关。

输它鱼翠，来往占花湾。

旧事已随飞絮散，海榴红泪斑斑。楼台高寄绿波间。

柳阴垂钓，羡煞那人闲。
上蔡太师生辰二首 其一
汪藻（宋代）

万古储英气，生贤镇庙祧。方春回暖律，随帝下神霄。

早岁陪兴回，清忠服迩僚。三篇俱命说，两纪独承尧。

为国隆堂陛，中天斡斗杓。光华归使牒，宁谧载民谣。

九牧金成鼎，三山石峙桥。元圭来旧锡，神宝献新雕。

堂起房心次，音谐角徵韶。车书人一统，符瑞岁千条。

璧海材逾盛，沙场虏不骄。献琛皆累译，入彀有垂髫。

郭解双封国，班超五日朝。嘉谋从昔合，奕业更谁昭。

眷礼群臣异，恩光此日饶。授图开地壮，傍阙筑堤遥。

供帐移金屋，歌钟实绮寮。名园藏茂密，华阁耸岧峣。

诏跸纡临幸，宸毫纪宴招。弟兄联衮绣，孙子列蝉貂。

印琢金为彩，鱼悬玉在腰。中姻连筑沁，外族缀涂椒。

帝子传杯勺，宫墙有鼓箫。果新无独享，羹美或亲调。
宫词
王珪（宋代）

翠华香重玉炉添，双凤楼头晓日暹。
扇掩红鸾金殿悄，一声清跸卷珠帘。
陪董令升西湖阅竞渡
朱翌（宋代）

行乐何妨纵水嬉，劝耕犹喜及花时。
风和官柳未飘絮，绿满园花无附枝。
训练指麾谈笑里，清凉潇洒古今宜。
西溪雨足归舟稳，会送高帆入凤池。
戴帅初九日无憀以满城风雨近重阳为韵七首袖
陈著（宋代）

迩来三五年，处处罹过兵。
谁能宴龙山，无复游彭城。
今兹九日至，正尔百感生。
仰天破帽落，失笑还自惊。
青柯坪下山怅然有作
陆耀遹（清代）

一径柯坪款石扉，碧云漠漠湿行衣。长镵便拟求黄独，老屋惟应结翠微。

久惫津梁难济胜，欲盟猿鹤愧忘机。向禽旧约蹉跎甚，遥礼天关谢玉妃。
小学识愧
陈著（宋代）

字画向来虽小技，儿时欲学亦难详。
点妆但莫如新妇，端正终须自老苍。
杜处士新居
罗隐（唐代）

翠敛王孙草，荒诛宋玉茅。寇馀无故物，时薄少深交。

迸笋穿行径，饥雏出坏巢。小园吾亦有，多病近来抛。
减字木兰花 题刘蘅庄藏唐人写涅槃经卷
朱祖谋（清代）

等閒文字。直證人偈堪涕泪。千偈澜翻。大笑吹镫受涅槃。

杀机偈发。猿鹤沙虫同一劫。香发旃檀。想见金刚涌笔端。
颂十玄谈 其二 祖意也
释印肃（宋代）

祖祖，如钟鼓，未击有意周天普。虚幻形声本自无，如如不动亘今古。
八月十五夜儿辈试毕宿浮翠堂家宴对月 其一
张萱（明代）

露下天高夜色新，林光掩映水粼粼。九霄正喜无纤翳，万里同看已满轮。

桂阙影随飞盖客，冰壶寒对弄珠人。应怜此夕高寒处，好与霜娥仔细论。
怀林维国二首
刘宰（宋代）

尚记升堂拜母时，满前儿女竞牵衣。
凤雏想见今成立，雁序遥牵已奋飞。
身后声名终不朽，家傅诗礼足相辉。
伤心白下金陵道，无复班荆话昨非。
自谢
彭汝砺（宋代）

瘠田历水旱，畎亩多荒芜。良农为锄耰，不岁成膏腴。

瘦木僵风为，枝干皆蟠迂。良工试刻斲，不日成盘盂。

在人虽不肖，蒙教当自殊。重念贱子庸，仅同流俗愚。

学不达本原，行行无廉隅。九思失孔戒，三省忘曾模。

背道而妄行，轻言以招辜。一身旅焚巢，众目睽张弧。

奔驰今逝矣，玷圭可磨乎。昼寝过甚微，圣门斥弗诛。

于今底荒唐，较彼尤昏逾。尚赖君子仁，为包小人蒙。

未即远方屏，止于鸣鼓攻。过愆苟不涤，忧虑环无穷。

归来讼丑迹，自欲鞭微躬。父母遣汝来，期尔才德丰。

亲友壮尔行，思尔事业充。不沿仁义流，反扇偷惰风。

固宜众人归，讵可多雷同。犹愿追已往，从此图令终。

庶几谢颜子，自誓规缪公。敢期白日光，重照幽谷中。

驱除困蒙吝，震荡迷复凶。作诗代负荆，鄙诚实悾悾。
湖北运使学士十二弟扬生日
赵抃（宋代）

原上分飞羡鹡鸰，今遥荆渚昔离青。诞辰一纪阻良会，庆席百杯新永龄。

对局每思樵客斧，爇香长奉老人星。辛勤五福康宁术，见说时看内景经。
次韵郑琴山并谢中书君之贶三首 其一
萧立之（宋代）

诗来执热濯寒淙，剪剪西风破玉蓉。二十年间四方恨，不教东野化为龙。
怀赵紫芝
薛师石（宋代）

日沈月上暝烟斜，收拾渔竿恰到家。
为忆城南清瘦友，寒宵梦里见梅花。
次韵谢临川梁知县寄诗
项安世（宋代）

友散萍分浪，师亡木拱阡。
年深多弃井，道远欠加鞭。
不寐思同社，何时共一廛。
瑟琴希旧曲，云淡觅前川。
南中感怀
樊晃（唐代）

南路蹉跎客未回，常嗟物候暗相催。

四时不变江头草，十月先开岭上梅。
次韵志归十首
方回（元代）

痴与狂皆有，贫兼病亦应。
屡尝三斗醋，不梦一条冰。
买药凭船贾，分茶谢家僧。
短衣射猛虎，老矣竟无能。